ચેક રીટર્નના કેસમાં પહેલા સાત, આઠ વર્ષ સુધી ચુકાદા આવતા નહોતા. સબંધમાં અને મિત્રતામાં ઉછીના આપેલા રૂપિયા પરત નહી આપતા ન્યાય મેળવવા ફરિયાદી કોર્ટના ધક્કા ખાતા હતા. જ્યારે કોર્ટોમાં કેસના ભારણના કારણે ન્યાયમાં વિલંબ થતા આરોપીઓને ફાવતું જડતું હતુ. ઘણા કેસમાં તો લાંબા સમય સુધી કેસ ચાલવાના કારણે છેવટે ફરિયાદી થાકીને આરોપી સાથે સમાધાન કરવા મજબુર બનતા હતા. ધંધામાં વ્યસ્ત હોય તેવા વેપારી આવતા વિલંબના કારણે ચેક રીટર્નનો કેસ કરવાનુ ટાળી મુળ રકમ કરતા પણ ઓછી રકમ મળતી હોય તો સમાધાન કરવા તૈયાર થતા હતા. ત્યારે વિસનગર કોર્ટના બીજા એડીશનલ જ્યુડી.મેજીસ્ટ્રેટ ફર્સ્ટ ક્લાસ શ્રી જે.વી.ચૌહાણે ચેક રીટર્ન કેસમાં ૧ વર્ષ ૧ માસ અને ૮ દિવસમાં ચુકાદો આપી રૂપિયા ઉછીના લઈ વ્યવહાર ન જાળવતા લોકોને ચેતવણી આપી છેકે, ન્યાયના વિલંબની આડમાં જો ગેરવ્યવહાર કરતા હોવ તો ભુલી જજો.